open-index/open-wikipedia-markdown huggingface dataset:
Pagardės tiltas

**Pagardės tiltas** – tiltas per Varduvą kelyje , Mažeikių rajono savivaldybėje, Sedos seniūnijoje, Pagardės kaime, 2,5 km į pietvakarius nuo Sedos, 0,4 km į pietus nuo kelio .

1973 m.  Pagardėje pastatytas gelžbetoninis tiltas. 2017 m. inventorizacijos duomenimis, jis dviejų tarpatramių (14,1+14,1 m), karpytos, sijinės konstrukcijos, 28,2 m ilgio, 11,85 m pločio. Nuo pastatymo tiltas neplatintas. Perdangoje sudėtos 7 tėjinės vienodo aukščio sijos, be skersinių diafragmų. Jas remia gelžbetoninis sieninis surenkamas tauras su viršutine rėmsije, stovintis upės vagoje, bei du ramtai – krantinės dvieilių polių atramos su rėmsijėmis. Tiltas su abiem gežbetoniniais surenkamais, 0,3 m paaukštintais šalitilčiais, po 0,99 m pločio. Tilto kraštuose įrengti metaliniai turėklai.

## Šaltiniai
Hseku

**Hesku** (kitur – **Heskiu** arba **Seka**) – protodinastinio laikotarpio Žemutinio Egipto faraonas, valdęs Nilos deltos regioną.

Hseku minimas tik Palermo stelos įraše kartu su keletu kitų valdovų iš Žemutinio Egipto. Kadangi nėra jokių kitų rašytinių archeologinių įrodymų apie tokį valdovą, jis gali būti mitinis karalius, apie kurį buvo pasakojama iš kartos į kartą, arba net išgalvotas asmuo, mitinė asmenybė.

## Išnašos
Lilo ir Stičas (2025 filmas)

**Lilo ir Stičas** () – 2025 m. amerikiečių mokslinės fantastikos komedija, kurią sukūrė „Walt Disney Pictures“ ir „Rideback“, o režisavo Dean Fleischer Camp. Tai 2002 m. „Disney“ animacinio filmo „Lilo ir Stičas“ perdirbinys. Vaidina Sydney Agudong, Billy Magnussen, Hannah Waddingham, Chris Sanders, Courtney B. Vance, Zach Galifianakis ir Maia Kealoha.

Filmo pasaulinė premjera įvyko 2025 m. gegužės 17 d. Los Andželo „El Capitan“ teatre. Lietuvos kino teatruose pasirodė 2025 m. gegužės 23 d. Sulaukė vidutinių kritikų įvertinimų. Visame pasaulyje uždirbo virš 1 mlrd. JAV dolerių ir tapo antruoju pelningiausiu 2025 m. filmu. Šiuo metu kuriamas tęsinys.

## Siužetas
Vieniša havajietė mergaitė susidraugauja su keistu padaru, kuris iš tiesų yra nuo savo kūrėjų pabėgęs ateivis, sukurtas viską sunaikinti.

## Vaidmenys

: *Aktorius – veikėjas*

* Sydney Agudong – *Nani Pelekai*
* Maia Kealoha – *Lilo Pelekai*
* Billy Magnussen – *Wendell Pleakley*
* Hannah Waddingham – *Grand Councilwoman*
* Chris Sanders – *Stitch*
* Courtney B. Vance – *Cobra Bubbles*
* Zach Galifianakis – *Dr. Jumba Jookiba*

## Filmo gamyba
„Lilo ir Stičo“ gyvo veiksmo perdirbinio kūrimas prasidėjo 2018 m. spalio mėn., kai prie projekto prisijungė scenaristas Mike Van Waes ir prodiuseriai Dan Lin bei Jonathan Eirich. Iki 2020 m. lapkričio mėn. Jon M. Chu derėjosi dėl režisavimo, o Van Waes paliko filmą, nors ir toliau buvo nurodytas kaip vienas iš scenaristų. 2022 m. liepos mėn. paskelbta, kad naujuoju filmo režisieriumi taps Dean Fleischer Camp, o scenaristu – Chris Kekaniokalani Bright. Aktorių atranka vyko nuo 2022 m. lapkričio mėn. iki 2023 m. birželio mėn. Pagrindiniai filmavimo darbai vyko nuo 2023 m. balandžio iki liepos mėn., o vėliau – 2024 m. vasario ir kovo mėn. Muziką filmui sukūrė Dan Romer, o vizualinius efektus – „Industrial Light & Magic“.

## Atsiliepimai
Recenzijų suvestinėje „Rotten Tomatoes“ 71 % iš 206 kritikų atsiliepimų yra teigiami. „Metacritic“, kuri naudoja svertinį vidurkį, remdamasi 39 kritikais, filmui skyrė 53 balus iš 100 galimų, o tai reiškia, kad vertinimai yra „vidutiniški“.

## Nuorodos
* 
* 
* 
## Išnašos
Mažeikių aplinkkelio tiltas

**Mažeikių aplinkkelio tiltas** – tiltas Mažeikių rajono savivaldybėje, 3,8 km į pietus nuo Mažeikių miesto centro, 1,7 km į vakarus nuo sankirtos su keliu , nutiestas per Ventą. Tiltu praeina pietinis . 

Iki pietinio aplinkkelio pastatymo pagrindinėmis Mažeikių gatvėmis į „Mažeikių naftos“ gamyklos statybas ar Skuodą važiavo sunkiasvoris transportas. 1987 m. pradėta statyti aplinkkelio pirmoji 6,1 km atkarpa, vėliau – antroji, kurios ilgis – 5 km. Dalis pirmo etapo darbų vyko sovietų pradėtos ekonominės blokados sąlygomis, o 1992 m. baigiamo antrojo etapo ruožo darbai užsitęsė dėl objekto finansavimo klausimų. 

Pietinio aplinkkelio pabaigą vainikavo 126 m ilgio tilto per Ventos upę statyba. Tiltas atidarytas 1992 m. Prie jo Telšių kelių tiesimo įmonė dirbo trejus metus, statinys kainavo 7 mln. tuometinių talonų. Nuo senamiesčio buvo nuimta beveik pusė eismo.

1992 m. statybos gelžbetoninis tiltas – penkių tarpatramių, karpytos sistemos, su sieninio tipo surenkamais taurais. Perdangą sudarė šešios tėjinio tipo sijos.

2017 m. inventorizacijos duomenimis, tiltas buvo neplatintas. Jo duomenys: tarpatramių formulė – 24+24+24+24+24 m, bendras tilto ilgis – 126,8 m, plotis – 13 m, du surenkami gelžbetoniniai šalitilčiai – po 1,5 m pločio, metaliniai turėklai – po 1,12 m aukščio. Tiltu nutiestos dvi eismo juostos, nuo šalitilčių atskirtos betoniniais atitvarais su skylėmis.

## Šaltiniai

## Nuorodos

* Mažeikių aplinkkelis *mke.lt*
Renavo tiltas

**Renavo tiltas** – tiltas Mažeikių rajono savivaldybėje, nutiestas per Varduvos upę Mažeikių rajone, Renavo kaime. Upės krantus jungia kelyje , 6,5 km į šiaurę nuo Sedos, 0,5 km į pietryčius nuo Renavo dvaro rūmų, 0,35 km nuo saugomos Renavo eglės. Nuo tilto link aukštupio driekiasi Varduvos kraštovaizdžio draustinis.

1970 m. per Varduvą pastatytas trijų tarpatramių, gelžbetoninis, sijinis, karpytasis tiltas. Jis 42,26 m ilgio. Perdangoje sudėtos tėjinio profilio sijos. Krantinės atramos įrengtos užpiltinės, tarpinės – monolitiniai taurai su stačiakampio skerspjūvio rygeliais. Tiltu pravestos dvi eismo juostos. Įrengti du gelžbetoniniai šalitilčiai, nuo važiuojamosios dalies atskirti cinkuotais plieniniais atitvarais. Tilto kraštus riboja metaliniai turėklai.

## Šaltiniai
Juodeikių tiltas

**Juodeikių tiltas** – tiltas Mažeikių rajono savivaldybėje, Židikų seniūnijoje, Juodeikių kaime, kelyje , nutiestas per Juodeikių tvenkinį. Stovi bendrovės „Mažeikių nafta“ prieigose iš pietų, nuo Mažeikių pusės. Prie tilto iš abiejų pusių veda supilti vandens semiami pylimai. Šioje vietoje kelias kerta tvenkinio užlietą Eglynupio ir Varduvos santaką.

Tiltu per Varduvą eina pagrindinis kelias į „Mažeikių naftą“. Šiuo tiltu pravažiuoja sunkiasvorės cisternos su nafta ir jos produktais. 2009 m. duomenimis, tiltas per Varduvą buvo techniškai pasenęs ir nebeatitiko išaugusių transporto apkrovų, reikalavo skubaus kapitalinio remonto.

Tiltas gelžbetoninis, sijinis, karpytasis, pastatytas 1981 m. per Varduvos upės užtvanką. Tiltas 85,60 m ilgio, penkių tarpatramių (11,38+16,82+16,82+16,82+11,38). Perdangoje buvo sudėtos šešios tėjinės sijos. Pastatyti koloniniai taurai. Vieną atramą sudaro dvi 1,4 m diametro gelžbetoninės kolonos, apjungtos monolitiniu kintamo aukščio rygeliu. Ramtai įrengti užpiltiniai, poliniai, vienaeiliai, su stačiakampio skerspjūvio rygeliu.

Tiltu pravestos dvi eismo juostos, apribotos gelžbetoniniais surenkamais atitvarais. Pastatytos tilto kraštus ribojančios metalinės tvorelės. Ant tilto įrengti siauri šalitilčiai techniniam naudojimui, pastatyti pėsčiųjų judėjimą draudžiantys kelio ženklai.

## Šaltiniai
Kaip prisijaukinti slibiną (2025 filmas)

**Kaip prisijaukinti slibiną** () – 2025 m. amerikiečių maginės fantastikos filmas, kurio režisierius ir scenarijaus autorius – Dean DeBlois. Filmą kūrė „DreamWorks Animation“ ir „Marc Platt Productions“. Tai yra 2010 m. animacinio filmo, kuris buvo laisvai paremtas 2003 m. Cressida Cowell romanu, perdirbinys. Vaidina Mason Thames, Nico Parker, Gabriel Howell, Julian Dennison, Bronwyn James, Harry Trevaldwyn, Peter Serafinowicz, Nick Frost ir Gerard Butler.

Filmo pasaulinė premjera įvyko 2025 m. balandžio 2 d. „CinemaCon“ renginyje. Lietuvos kino teatruose pasirodė 2025 m. birželio 13 d. Sulaukė teigiamų kritikų įvertinimų bei visame pasaulyje uždirbo 626 milijonus JAV dolerių ir tapo penktuoju pelningiausiu 2025 m. filmu. Tęsinys planuojamas išleisti 2027 m.

## Siužetas
Atšiaurioje Berko saloje, kur vikingai ir slibinai šimtmečius buvo aršūs priešai, gyvena jaunas vaikinas Žagsulys – protingas, bet silpnai vertinamas genties vado Stoiko sūnus. Priešingai daugiametėms tradicijoms, jis ryžtasi susidraugauti su Bedančiu – grėsmingu Nakties įniršio slibinu. Jų netikėta sąjunga atskleidžia tikrąją slibinų prigimtį, sukeldama abejonių dėl vikingų visuomenės pagrindų.

## Vaidmenys

: *Aktorius – veikėjas*

* Mason Thames – *Hiccup Horrendous Haddock III*
* Nico Parker – *Astrid Hofferson*
* Gerard Butler – *Stoick*
* Nick Frost – *Gobber*
* Gabriel Howell – *Snotlout Jorgenson*
* Julian Dennison – *Fishlegs Ingerman*
* Bronwyn James – *Ruffnut Thorston*
* Harry Trevaldwyn – *Tuffnut Thorston*
* Peter Serafinowicz – *Spitelout Jorgenson*
* Ruth Codd – *Phlegma*
* Naomi Wirthner – *Gothi*
* Murray McArthur – *Hoark*

## Filmo gamyba
2023 m. vasario mėn. buvo paskelbti planai kurti animacinio filmo „Kaip prisijaukinti slibiną“ gyvo veiksmo perdirbinį, o Dean DeBlois, anksčiau vadovavęs animacinės trilogijos kūrimui, grįžo rašyti scenarijų, režisuoti ir prodiusuoti. John Powell, taip pat dirbęs prie trilogijos, grįžo kurti filmo muziką. Mason Thames ir Nico Parker prisijungė prie aktorių kolektyvo 2023 m. gegužės mėn., o papildomi aktoriai buvo paskelbti 2024 m. sausio mėn. Pagrindiniai filmavimo darbai prasidėjo vėliau tą patį mėnesį Belfaste, Šiaurės Airijoje, ir baigėsi gegužės mėnesį. Tai pirmasis „DreamWorks Animation“ gyvo veiksmo filmas.

## Atsiliepimai
Recenzijų suvestinėje „Rotten Tomatoes“ 77 % iš 224 kritikų atsiliepimų yra teigiami. „Metacritic“, kuri naudoja svertinį vidurkį, remdamasi 43 kritikais, filmui skyrė 61 balą iš 100 galimų, o tai reiškia, kad vertinimai yra „iš esmės palankūs“.

## Nuorodos
* 
* 
* 
## Išnašos
Robino Hudo mirtis

**Robino Hudo mirtis** () – būsimas amerikiečių trileris, paremtas Robino Hudo legenda, kurio scenarijaus autorius ir režisierius – Michael Sarnoski. Jame vaidina Hugh Jackman kaip Robinas Hudas, taip pat Jodie Comer, Bill Skarsgård, Murray Bartlett ir Noah Jupe.

Filmo premjera numatyta 2026 m. birželio 19 d.

## Siužetas
Robinas Hudas, sunkiai sužeistas, atsiduria paslaptingos moters rankose ir kovoja su savo praeitimi, susijusia su nusikaltimais ir žmogžudystėmis.

## Vaidmenys

: *Aktorius – veikėjas*

* Hugh Jackman – *[[Robinas Hudas|Robin Hood]]*
* Jodie Comer
* Bill Skarsgård
* Murray Bartlett
* Noah Jupe
## Filmo gamyba
2024 m. gegužę paskelbta, kad kuriamas niūresnis Robino Hudo legendos filmas, kurio scenarijų rašys ir režisuos Michael Sarnoski, o pagrindinius vaidmenis atliks Hugh Jackman ir Jodie Comer. Netrukus po to „A24“ įsigijo JAV teises į projektą konkurencingoje situacijoje „Marché du Film“ renginyje. 2025 m. vasario mėn. prie aktorių kolektyvo prisijungė Bill Skarsgård, Murray Bartlett ir Noah Jupe.

Pagrindiniai filmavimo darbai prasidėjo 2025 m. vasario pradžioje Šiaurės Airijoje ir baigėsi kovo pabaigoje.

## Nuorodos
* 
* 
## Išnašos
Dustin Sleva

**Dastinas Natanielis Sliva** (*Dustin Nathaniel Sleva*, g. 1995 m. rugsėjo 23 d.) – Jungtinių Amerikos Valstijų krepšininkas, rungtyniaujantis sunkiojo krašto puolėjo pozicijoje.

## Karjera
Studijų metais žaidė koledžo krepšinį Šipensburgo „Raiders“ komandoje.

2018 m. rugpjūčio 16 d. pasirašė sutartį su Paryžiaus „Basketball“ komanda, rungtyniaujančia LNB Pro B lygoje.

2023 m. sausio 6 d. pasirašė sutartį su Braunšveigo komanda, rungtyniaujančia Vokietijos krepšinio Bundeslygoje (BBL).

2023 m. liepos 25 d. pasirašė sutartį su Mursijos UCAM komanda, rungtyniaujančia Ispanijos ACB lygoje. Su Sliva komandos sudėtyje, „Mursija“ pasiekė 2024 m. ACB atkrintamųjų varžybų finalą, tačiau finale 0:3 nusileido Madrido „Real“ ekipai.

2025 m. vasario 1 d. pasirašė sutartį su Stambulo „Beşiktaş“ komanda, rungtyniaujančia Turkijos krepšinio superlygoje (BSL). Su ja nukeliavo iki Turkijos lygos finalo.

2025 m. birželio 27 d. Sliva pasirašė sutartį su Kauno „Žalgiriu“, rungtyniaujančiu LKL ir Eurolygoje.

## Pasiekimai
Karaliaus Mindaugo taurė: 2026 m.

## Šaltiniai
Mažeikių tiltas

**Mažeikių tiltas**, dar vadinamas *Tirkšlių tiltu* – tiltas Mažeikiuose, miesto pietinėje dalyje, nutiestas per Ventą. Stovi kelio  maršrute pakeliui į Tirkšlius, Sedos gatvės gale. Tilto prieigose nuo miesto pusės įrengtos holokausto aukų kapinės.

## Istorija

1905 m., nutiesus iš Tirkšlių į Mažeikius kelią, pastatytas per Ventos upę pirmasis medinis tiltas. 1905 m. tilto statytojai surengė streiką, reikalaudami padidinti atlyginimą. Apie 150 streike dalyvavusių darbininkų streiką laimėjo. Per Pirmąjį pasaulinį karą, 1915 m. balandžio 17 d., tiltas sudegintas.. Vėlesniais metais medinis tiltas taip pat nukentėjo nuo gaisro. Jis buvo užsidegęs 1929 m. gegužės 25 d. nuo numesto degančio degtuko. Tuomet ugnis pro medinių grindų plyšį pasiekė žemesnes konstrukcijas. Gaisrą užgesino savanoriai ugniagesiai. Išdegusi medinio tilto vieta kuriam laikui buvo atitverta, kad netrukdytų eismui..

Kaip strateginis objektas, 1940 m. vasarą Mažeikių tiltas sovietų valdžios buvo rekonstruojamas.

Medinis tiltas per Ventos upę buvo 70 m ilgio, laikomas medinių polių. 1967 m. medinio tilto vietoje pastatytas 97,02 m ilgio gelžbetoninis tiltas. Statybos darbus vykdė Telšių Kelių statybos valdyba Nr. 3. Pirmo ir penkto tarpatramių perdanga sumontuota iš 14,06 m ilgio tėjinio profilio sijų. Antras, trečias ir ketvirtas tarpatramiai perdengti 22,16 m ilgio sudurtinėmis sijomis. 

2007 m. atlikti tilto pertvarkymo darbai. Padidėjo bendrasis tilto plotis, įrengta nauja hidroizoliacija, rekonstruotos deformacinės siūlės, paklota nauja asfaltbetonio danga. Įrengus naujus šalitilčio blokus, išplatėjo šalitilčių danga, tilto atitvarai susijungė su įrengtais kelio metaliniais cinkuotais atitvarais.

Tiltu pravestos dvi eismo juostos. Įrengti du gelžbetoniniai šalitilčiai, nuo važiuojamosios dalies atskirti cinkuotais plieniniais atitvarais. Tilto kraštus riboja turėklai su metalinių statinių tvorelėmis.

2024 m. duomenimis, tiltas buvo įtrauktas į AB „Via Lietuva“ sudarytą rekonstruotinų ir remontuotinų kelio statinių, esančių valstybinės reikšmės keliuose, kurių atramos ir perdanga tenkina I esminį statinio reikalavimą, sąrašą. Buvo gaunama gyventojų pranešimų, kad nuo yrančių tilto per Ventos upę konstrukcijų periodiškai krenta atitrūkę betono gabalai ant patiltėje praeinančio pėsčiųjų ir dviračių tako.

## Šaltiniai

## Nuorodos

* 
*  
* Senoji Mažeikių fotografija. Mažeikių tilto per Ventą rekonstrukcijos darbai 1940 m. liepos 16 d. *facebook.com*.
Denilson Carvalho da Silva

**Denilsonas Karvaljas da Silva** (*Denilson Carvalho da Silva*; g. 2000 m. liepos 29 d.) – Brazilijos futbolininkas, puolėjas.

## Karjera
Futbolininko karjerą pradėjo gimtinėje. Kitados priklausė „Santos“ klubui. 2021 m. persikėlė į Rio Claro FC. 2022 m. rungtyniavo Oeste FC. 2022 m. gruodžio mėn. perėjo į Inter de Limeira. 2023 m. primoje pusėje atstovavo Nova Iguaçu. Vėliau perėjo į Sertãozinho. 

### [[FK Garliava|„Garliavos“ klubas]]
2024 m. vasarą atvyko į Lietuvą ir prisijungė prie FK Garliava. 2024 m. liepos 26 d. debiutavo Pirmos lygos rungtynėse prieš Plungės „Babrungą“. Futbolininkas susitikimą pradėjo startinėje sudėtyje, pirmojo kėlinio pabaigoje (41 min.) jam buvo parodyta geltona kortelė, o rungtynių pabaigoje (87 min.) buvo pakeistas. Garliaviškiai patyrė triuškinantį pralaimėjimą rezultatu 0-5.

2024 m. rugpjūčio 31 d. pelnė pirmąjį savo įvartį Pirmos lygos rungtynėse prieš Kretingos „Miniją“. Septintąją susitikimo minutę Denilsonas pasiuntė kamuolį į vartus ir garliaviškiai išsiveržė į priekį (1-0), o rungtynės baigėsi „Garliavos“ klubo pergale rezultatu 4-2.

2024 m. rugsėjo 28 d. pasižymėjo įvarčiu prieš Jonavos FK Be1. Varžovai pirmavo (1-0), o Denilsonas išlygino rezultatą (1). Rungtynės baigėsi rezultatyviomis lygiosiomis 2-2.

### [[FK Riteriai|„Riterių“ klubas]]
2025 m. vasarą futbolininkas persikėlė į „Riterių“ klubą.

2025 m. birželio 29 d. debiutavo A lygos rungtynėse prieš Alytaus „Dainavą“. Susitikimas baigėsi alytiškių pergale 2-0. Futbolininkas rungtynes pradėjo ant atsarginių suolelio, o aikštėje pasirodė po keitimo antrojo kėlinio viduryje ir žaidė iki finalinio švilpuko.

2025 m. spalio 18 d. pelnė pirmąjį savo įvartį A lygos rungtynėse prieš Kauno rajono FC Hegelmann. Susitikimą pradėjo kaip atsarginis, o aikštėje pasirodė 65 min. vietoje Jono Usavičiaus. 88 min. pasižymėjo įvarčiu. Galutinis rezultatas 2-0 Vilniaus „Riterių“ naudai.

## Statistika
; A lygos statistika

Spalvų reikšmės: 
: rungtyniavo A lygoje;

## Išnašos

## Nuorodos
* alyga.lt svetainė 
* SOCCERWAY
* Transfermarkt 
* lietuvosfutbolas.lt
* Globalsportsarchive
Kajus Andraikėnas

**Kajus Andraikėnas** (g. 2007 m. rugsėjo 20 d.) – Lietuvos futbolininkas, vartininkas.

## Karjera
Futbolininko karjerą pradėjo Žalgirio jaunimo sistemoje. Nuo 2015 m. atstovavo Žalgiriečio Futbolo Akademijai. 2024 m. buvo išrinktas geriausias U-18 Elitinės jaunimo lygos vartininku. 2024 m. liepos mėn. pasirašė profesionalę sutartį su FK Riterių komanda.

### [[FK Riteriai|„Riterių“ klubas]]
2024 m. futbolininkas sužaidė 3 mačus I- oje lygoje atstovaudamas „Riterių“ klubui. 

2025 m. birželio 29 d. debiutavo būdamas 17 metų ir 282 dienos. A lygos rungtynėse prieš Alytaus „Dainavą“.

## Statistika
; A lygos statistika

Spalvų reikšmės: 
: Ekipa žaidė A lygoje;

## Išnašos

## Nuorodos
* toplyga.lt svetainė
* [ SOCCERWAY]
* Transfermarkt 
* lietuvosfutbolas.lt
* Globalsportsarchive
Valentino Vermeulen

**Valentinas Fermoilenas** (; g. 2001 m. liepos 20 d.) – Nyderlandų futbolininkas, gynėjas.

## Karjera
Karjerą pradėjo gimtinėje. Kitados priklausė AV „Eindhoven“, VV „Woenselse Boys“, RKVVO, Willem II, o nuo 2017 m. FC Eindhoven jaunimo ugdymo sistemoms.

Nuo 2019 m. priklausė FC Eindhoven. 2022 m. vasarą išvyko į Borussia Dortmund (Vokietija). Žaidė jaunimo komandoje. 2023 m. pradžioje grįžo į gimtinę ir prisijungė prie Willem II.

### FC Džiugas
2025 m. birželį pranešta, kad atstovaus „Džiugo“ klubui.

2025 m. birželio 28 d. debiutavo Antros lygos A diviziono rungtynėse prieš Banga B. Futbolininkas susitikimą pradėjo kaip atsarginis, o aikštėje pasirodė po keitimo antrojo kėlinio pradžioje. 57 minutę jam parodyta geltona kortelė. Susitikimas baigėsi nulinėmis lygiosiomis (0-0).

2025 m. liepos 6 d. debiutavo A lygos rungtynėse prieš Alytaus „Dainavą“. Futbolininkas susitikimą pradėjo startinėje sudėtyje, 49 min. užsidirbo geltoną kortelę, o 72 min. buvo pakeistas.

2025 m. lapkričio 2 d. pelnė savo pirmąjį įvartį A lygos rungtynėse prieš FK Riteriai. Po tikslaus Valentino Vermeulen smūgio rezultatas tapo 4–0, tačiau 76 min. futbolininkui buvo parodyta raudona kortelė. Galutinis rungtynių rezultatas 4-1.

2025 m. gruodžio 22 d. oficialiai pranešta, kad futbolininkas lieka klube.

## Statistika
; A lygos statistika

Spalvų reikšmės:
:  rungtyniavo A lygoje;

## Laimėjimai
; su FC Džiugas
* **[[A lyga]]** TBA

## Išnašos

## Nuorodos
* toplyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Hailee Steinfeld

**Heilė Stainfeld** (, g. ) – amerikiečių aktorė ir dainininkė. Išgarsėjo su vesternu „Tikras išbandymas“ (2010 m.), už kurį pelnė įvairius apdovanojimus, įskaitant nominacijas „Oskarui“ ir BAFTA apdovanojimui.

Stainfeld sulaukė didesnio pripažinimo už vaidmenis filmuose „Aukšta klasė 2“ ir „Aukšta klasė 3“ bei „Sulaukus septyniolikos“ (2016 m.), už kurį buvo nominuota „Auksiniam gaubliui“. Vėliau vaidino filmuose „Enderio žaidimas“ (2013 m.), „Dar kartą, iš naujo“ (2013 m.), „Kamanė“ (2018 m.) ir „Nusidėjėliai“ (2025 m.). Įgarsino Gven Steisi animaciniame filme „Žmogus-voras: Į naują visatą“ (2018 m.) ir jo tęsinyje 2023 m., taip pat įgarsino Vi „Netflix“ seriale „“ (2021–2024 m.). Suvaidino poetę Emily Dickinson „Apple TV+“ seriale „Dikinson“ (2019–2021 m.) ir Keitę Bišop „Marvel Cinematic Universe“ franšizėje.

Tapo žinoma muzikos pasaulyje po to, kai atliko dainą „Flashlight“ filme „Aukšta klasė 2“ (2015 m.). Netrukus po to pasirašė sutartį su „Republic Records“ ir išleido debiutinį singlą „Love Myself“, po kurio sekė minialbumas „Haiz“ (2015 m.) ir „Half Written Story“ (2020 m.). Vėliau išleido keletą kritikų pripažintų ir komerciškai sėkmingų singlų, tarp kurių „Starving“, „Most Girls“ ir „Let Me Go“.
## Filmografija

### Filmai

### Televizija

## Diskografija
### EP
* *[[Haiz]]* (2015 m.)
* *[[Half Written Story]]* (2020 m.)

### Singlai

* *[[Love Myself (Hailee Steinfeld daina)|Love Myself]]* (2015 m.)
* *[[Rock Bottom (Hailee Steinfeld daina)|Rock Bottom]]* (2016 m.; su DNCE)
* *[[Starving]]* (2016 m.; su Grey ir Zedd)
* *[[Most Girls (Hailee Steinfeld daina)|Most Girls]]* (2017 m.)
* *[[Let Me Go (Hailee Steinfeld ir Alesso daina)|Let Me Go]]* (2017 m.; su Alesso, Florida Georgia Line ir Andrew Watt)
* *[[Capital Letters]]* (2018 m.; su BloodPop)
* *[[Back to Life (Hailee Steinfeld daina)|Back to Life]]* (2018 m.)
* *[[Afterlife (Hailee Steinfeld daina)|Afterlife]]* (2019 m.)
* *[[Wrong Direction]]* (2020 m.)
* *[[I Love You's]]* (2020 m.)
* *Coast* (2022 m.; su Anderson .Paak)
* *SunKissing* (2023 m.)

## Išnašos
Kevin Lukaševič

**Kevin Lukaševič** (g. 2005 m. gegužės 6 d.) – Lietuvos futbolininkas, saugas, puolėjas. 

## Karjera
### „Žalgirio“ klubas
Kitados priklausė FK Žalgiris jaunimo ugdymo sistemai. 2023 m. atstovavo Žalgiris C komandai. Nuo 2024 m. atstovavo Žalgiris B, ir registruotas A lygos rungtynėms klubo pagrindinėje komandoje. 

2025 m. birželio 19 d. debiutavo A lygos rungtynėse prieš Marijampolės „Sūduvą“. Futbolininkas mačą padėjo kaip atsarginis, o aikštėje pasirodė antrojo kėlinio viduryje po keitimo. Susitikimas baigėsi lygiosiomis 2-2.

2025 m. birželio 29 d. pelnė savo pirmąjį įvartį A lygos rungtynėse prieš „Panevėžį“. Futbolininkas susitikimą pradėjo startinėje sudėtyje, o 16 minutę pasižymėjo pelnydamas įvartį. Po Lukaševičiaus tikslaus smūgio žalgiriečiai pirmavo (1-0), po permainingos kovos vilniečiai ir nugalėjo panevėžiečius rezultatu 4-2.

## Statistika
; A lygos statistika

Spalvų reikšmės: 
: rungtyniavo A lygoje;
: Pirmoje lygoje;
: Antroje lygoje;

## Laimėjimai
;  su FK Žalgiris
* **[[A lyga|A lygos čempionas]] (1):** 2024 m.
*  **Supertaurės laimėtojas**: 2025 m.

## Rinktinės

2025 m. rugpjūčio 29 d. tapo žinoma, kad futbolininkas pakviestas į Lietuvos U-21 rinktinę.

## Išnašos

## Nuorodos
* toplyga.lt svetainė
* SOCCERWAY
* FK ŽALGIRIS
* Transfermarkt
* lietuvosfutbolas.lt
* Globalsportsarchive
Baba Jaga

**Baba Jaga** (, , , , , , , ) – slavų folkloro veikėja, miško senė burtininkė. Atitinka lietuvių pasakų raganą. Tiek rytų, tiek vakarų slavų pasakose Baba Jaga gyvena miške, namelyje ant vištos kojos, ryja žmones. Jos namelis esąs apjuostas kauline tvora, ant jos – kaukolė, vietoje vartų – žmogaus koja, vietoje velkės – žmogaus rankos, vietoje spynos – burna aštriais dantimis. Trobelėje ji turinti krosnį, kurioje kepanti pagautus vaikus.

Baba Jaga – pasakų antagonistė. Ji kenkia pasakos protagonistui (pvz., jam iš nugaros išrėžia diržą), su juo eina imtynių, sugundo. Tačiau kartais gali būti ir teigiama veikėja – padėti herojui, apdovanoti. Baba Jaga dažnai vaizduojama kraupiai – jos viena koja esanti kaulinė, ji akla arba prastai mato, sena, didelėmis krūtimis. Kadangi betarpiškai susijusi su mišku ir žvėrimis, Baba Jaga galimai yra buvusios žvėrių ir mirties deivės apraiška. Ližė ar kastuvas, su kuriuo ji krosnin pašaunanti kepti vaikus leidžia manyti ją esant susijus su vaikų iniciacijos apeigomis.

## Etimologija
Žodis *Baba* reiškia „boba, senė“, o žodį *Jaga* Maksas Fasmeris siejo su slavų prokalbės **(j)ęgа*, kurį atitiktų  „siaubas“, *jeзив* „siaubingas, pavojingas“,  „pyktis“, *jeziti* „širsti“,  „pykti, niršti“.

## Šaltiniai
Ameša Spenta

**Ameša Spenta** ( „nemirtingieji šventieji“) – iranėnų mitologijoje šiuo žodžiu vadinamos šešios ar septynios dievybės, supančios Ahūra Mazdą. Ankstyvieji tekstai juos vaizduoja esant belyčius, vėlesni – ir vyriškos, ir moteriškos, arba tik vyriškos lyties. Ankstyvaisiais viduramžiais Ameša Spenta imta laikyti vienu mitiniu veikėju. Dažnai tyrinėtojai Ameša Spentą laiko ne savarankiškais dievais, o skirtingomis Ahūra Mazdos savybėmis (emanacijomis). Kita vertus, bent penki Ameša Spentai turi atitikmenis indų mitologijoje, todėl indoiranėnų bendrybės laikais turėjo būti atskiromis dievybėmis.

Išskiriami šie Ameša Spentai:
* Spenta Manju (*Spəṇta Mainyu*, „šventoji sąmonė, šventoji dvasia“)
* Vohu Manahas (*Vohu Manah*, „geroji mintis“)
* Aša Vahišta (*Aṣ̌a Vahišta*, „tikriausioji tiesa/tvarka“)
* Chšatra Vairja (*Xšaθra Vairya*, „trokštama viešpatystė“)
* Spenta Armaiti (*Spəṇta Ārmaiti*, „šventasis atsidavimas“)
* Haurvatatas (*Haurvatāt*, „pilnatvė“)
* Amertatas (*Amərətāt*, „nemarumas“)

Iki susiklostant zoroastrizmui ir jo ortodoksiniuose mokymuose Armaiti laikyta žemės deive ir Ahūra Mazdos sutuoktine arba seserimi. Vėliau Ameša Spentai laikyti atskirų gaivalų ir gyvūnų globėjais – Vohu Manahas (Vahmanas) – gyvulių, Aša Vahišta (Ardvahištas) – ugnies, Chšatra Vairja (Šahrevaras) – metalų, Armaiti (Spandarmad) – žemės, Hauruvatatas (Hordadas) – vandens, Amertatas (Amurdadas) – augalų. Žinomas pasakojimas apie tai, kaip Zaratustra skirtingose Irano vietose bendravęs su skirtingais Ameša Spentais. Jie padėję pranašui pasaulyje įtvirtinti jo mokymą. Pasak Bundahišno teksto, kiekvienas Ameša Spenta turi save simbolizuojančias skirtingas gėles.

## Šaltiniai
Stribogas

**Stribogas** (sen. rus. *Стрибогъ*) – senovės rytų slavų dievybė. Minima, kad Vladimiro Didžiojo laikais (X a. pab. – XI a. pr.) Kijevo panteone buvęs ir Stribogo aukuras. Sakmėje apie Igorio žygį Stribogo vaikaičiais sakoma esant vėjus, kurie strėlėmis pučią nuo jūros. Senovės Rusios tekstuose Stribogas dažnai tapatinamas su Dažbogu, todėl, galimas daiktas, jų funkcijos sutampa (turto, dalios suteikimas).

Liaudies tikėjimuose Stribogas siejamas su audromis, viesulais. Vaizduotas pučiantis ragą. Tikėta, kad šiltus pavasario vėjus skiriančios gerosios dvasios, o audras ir pūgas – piktosios. Stribogas sietas su muzika, nes vėjų, griaustinio dievai dažnai įsivaizduoti kaip šokantys, muzikuojantys.

## Etimologija
Teonimas neaiškios kilmės – sandas *bog* reiškia „dievas“, tačiau dėl pirmojo kamieno išreikšta įvairių hipotezių. Šaknis *stri-* Romano Jakobsono sieta su slavų **sterti* „tiesti, žarstyti, platinti“ (reikštų „[turtų] žarstytojas, dalintojas“), Aleksandras Urbančikas siejo su moravų *stři* „smarkus vėjas, oras“ iš laikė „švilpiančiu, kaukiančiu dievu“. Aleksandras Briukneris dievavardį traktavo ne kaip dviekamienį, o *-og* laikė priesagą, kamieną *strib-* siedamas su žodžiais *stribati, stribnuti* („šoktinėti, [nu]šokti“), *strib* („šuolis“), bet nepaaiškino, kaip tą vardą interpretuoti. Michalas Lučinskis siejo su žodžiais *strybyy* („smarkus, sraunus“), *stribat`* („žaibuoti“), *strybaty* („pabėgti, lėkti“); dievavardis tad galėtų reikšti „greitas, sraunus“.

## Šaltiniai
Pirmoji flotilė

**Pirmoji flotilė** () – 11 laivų grupė, atplukdžiusi pirmuosius europiečių naujakurius į Australijos žemyną. Jiems įsikūrus Džeksono Uosto įlankos pakrantėje (dabartinio Sidnėjaus vietoje), prasidėjo europietiškoji Australijos kolonizacija. Flotilę sudarė du karo laivai (flagmanas *Sirius* ir *Supply*), šeši katorgininkų transporto laivai (*Lady Penrhyn*, *Alexander*, *Charlotte*, *Scarborough*, *Friendship* ir *Prince of Wales*) ir trys krovininiai laivai (*Borrowdale*, *Fishburn* ir *Golden Grove*), kuriais gabentas maistas ir kiti kolonijos įkūrimui reikalingi kroviniai. Flotilei vadovavo Karališkojo jūrų laivyno karininkas, komandoras Artūras Filipas.

Flotilė išvyko iš Portsmuto uosto Anglijoje 1787 m. gegužės 13 d., pirmieji laivai pasiekė Botanikos įlanką Australijoje 1788 m. sausio 18 d., kiti – iki sausio 20 d. Kelionė truko 250–252 dienas, iš jų 68 praleistos stovint uostuose: Tenerifėje, Rio de Žaneire ir Kapo kolonijoje. Iš viso laivais vyko apie 1400–1500 žmonių, tarp jų bent 775 katorgininkai (vyrai ir moterys), likusieji – kareiviai, karininkai, jūreiviai, jų žmonos ir vaikai. Kelionės metu maždaug 48 žmonės mirė, daugiau kaip 20 – gimė.

Botanikos įlanka kolonijai pasirodė netinkama, todėl kolonistai pasirinko geresnę, kiek šiauriau esančią Džeksono Uosto įlanką, į kurią flotilė atvyko sausio 26 d. Šią dieną A. Filipas krante iškėlė Didžiosios Britanijos vėliavą ir oficialiai įkūrė Naujojo Pietų Velso koloniją, pats tapdamas pirmuoju jos gubernatoriumi. Šiam įvykiui atminti Australijoje kasmet sausio 26 d. švenčiama Australijos diena. Moterys katorgininkės į krantą išlaipintos tik vasario 6 d. Po mėnesio, kovo 6 d., įkurta kolonija Norfolko saloje, į kurią laivu *Supply* atvežta 15 katorgininkų ir 7 civiliai.

Dauguma laivų netrukus paliko Naująjį Pietų Velsą – trys gegužės 5 d., keturi liepos 14 d., du lapkričio 19 d. Kolonijos žinioje liko abu karo laivai. *Sirius* rudenį išsiųstas į Kapo koloniją atvežti maisto, po to – į Norfolką, kur 1790 m. kovo 19 d. užplaukė ant rifo ir vėliau nuskendo. *Supply* naudotas susisiekimui su Norfolku ir Batavija iki 1790 m. rugsėjo 19 d., kai išplaukė į Angliją. 1790 m. birželio 3 d. į Sidnėjų atvyko pirmasis Antrosios flotilės laivas, atvežęs naujas katorgininkes iš Britų salų.

## Šaltiniai
Hélder Martins

**Helderis Martinšas** geriau žinomas kaip **Latonas** (; g. 1998 m. rugpjūčio 19 d.) – Portugalijos futbolininkas, saugas arba atraminis saugas. Latonas žaidė žemesnėse Portugalijos ir Ispanijos lygose, Maltoje ir Lietuvoje.

## Karjera
Kitados priklausė GD Chaves (Portugalija) ir AD Alcorcón (Ispanija) jaunimo ugdymo sistemoms. Nuo 2019 m. atstovavo Sintra Football, o nuo 2020 m. – CF Estrela Amadora.

2022 m. vasarą pasirašė sutartį su Varzim. 2023 m. sausio mėn. nuomos pagrindais buvo perleistas Coimbra. Nuo 2024 m. rungtyniavo SU 1º Dezembro.

2024 m. vasarą persikėlė į Birkirkara (Malta). Nuo 2025 m. sausio mėn. atstovavo Naxxar Lions FC (Malta),

### Gargždų „Banga“
2025 m. birželio 30 d. tapo žinoma, kad futbolininkas persikėlė į Gargždų „Bangą“.

2025 m. liepos 4 d. debiutavo A lygos rungtynėse prieš Vilniaus „Žalgirį“. Žalgiriečiai minimalia persvara 1-0 nugalėjo varžovus po Luka Dumančić pelnyto įvarčio.

2026 m. sausio mėn. tapo žinoma, kad futbolininkas paliko „Bangos“ klubą.

## Statistika
; A lygos statistika

Spalvų reikšmės: 
:  rungtyniavo A lygoje;

## Pasiekimai
; Asmeniniai pasiekimai
: TBA

## Išnašos

## Nuorodos
* alyga.lt svetainė
* [ SOCCERWAY]
* Transfermarkt
* lietuvosfutbolas.lt
* Globalsportsarchive
Mažeikių Skuodo gatvės tiltas

**Mažeikių Skuodo gatvės tiltas** – tiltas per Ventą kelyje , stovintis vakariniame Mažeikių priemiestyje Troškučiuose. Kelio maršrute tiltą kertanti Skuodo gatvė apima Mažeikius, Troškučius, Jautakius, Bugenius. Tilto prieigose miesto pusės krante įsikūrę UAB „Mažeikių vandenys“ padalinys, sodininkų bendrija, o Bugenių pusėje – Jautakių piliakalnis, Jautakių vandens malūnas.

## Istorija

Važiuojant iš Mažeikių Skuodo gatve, Židikų kryptimi, tilto per Ventą nebuvo. Tad norint pasiekti Židikus ar Skuodą, reikėdavo važiuoti Kapų gatve (dabar – Sedos) per Mažeikių tiltą iki Tirkšlių, iš kur vedė kelias į Židikus.

1923 m. gegužės 9 d. Mažeikių apskrities taryboje nutarta pravesti naujus kelius Seda-Pievėnai, Židikai-Mažeikiai, pripažįstant juos I rūšies keliais. Kelią nuo Židikų iki Mažeikių numatyta pravesti tik su sąlyga, jei Plentų valdyba sutiks savo lėšomis pastatyti tiltą per Ventą.

1958 m. per Ventą pastatytas 111,26 m ilgio gelžbetoninis tiltas. Statybos darbus vykdė Telšių Kelių statybos valdyba Nr. 3. Tai penkių tarpatramių (22,16+22,16+21,95+22,28+22,16 m), karpytos sistemos, sijinis tiltas. Jo tarpatramiai perdengti 22,16 m ilgio tėjinio skerspjūvio gelžbetoninėmis sijomis su skersinėmis diafragmomis. Perdenginio sijos armuotos karkasine armatūra. Skersiniame tilto pjūvyje - keturios sijos. Tarpinės atramos - monolitiniai taurai su lytlaužomis. Tiltu pravestos dvi eismo juostos. Įrengti du gelžbetoniniai šalitilčiai, nuo važiuojamosios dalies atskirti cinkuotais plieniniais atitvarais, susijungiančiais su tokios pačios konstrukcijos kelio atitvarais. Tilto kraštus riboja metaliniai turėklai.

## Šaltiniai

## Nuorodos

* 
* Krašto kelio Nr. 170 Mažeikiai–Skuodas 5,024 km tilto paprastojo remonto aprašo parengimas ir darbų atlikimas *kontraktai.eu*, 2024-01-08.
Neįmanoma misija. Galutinis atpildas

**Neįmanoma misija. Galutinis atpildas** () – 2025 m. amerikiečių veiksmo filmas, kuri režisavo Christopher McQuarrie. Tai tiesioginis filmo „Neįmanoma misija: Mirtinas atpildas. Pirma dalis“ (2023 m.) tęsinys ir aštuntoji „Neįmanoma misija“ filmų serijos dalis. Vaidina Tom Cruise, Hayley Atwell, Ving Rhames, Simon Pegg, Esai Morales, Pom Klementieff, Henry Czerny ir Angela Bassett.

Filmo pasaulinė premjera įvyko 2025 m. gegužės 5 d. Tokijuje. Lietuvos kino teatruose pasirodė 2025 m. gegužės 23 d. Sulaukė teigiamų kritikų įvertinimų ir visame pasaulyje uždirbo 596 milijonus JAV dolerių bei tapo ketvirtuoju pelningiausiu 2025 m. filmu.

## Siužetas
Filme Itanas Hantas ir jo komanda stengiasi užkirsti kelią „The Entity“, maištingą dirbtinį intelektą, kuris siekia sunaikinti visą žmoniją.

## Vaidmenys

: *Aktorius – veikėjas*

* Tom Cruise – *Ethan Hunt*
* Hayley Atwell – *Grace*
* Ving Rhames – *Luther Stickell*
* Simon Pegg – *Benji Dunn*
* Esai Morales – *Gabriel*
* Pom Klementieff – *Paris*
* Henry Czerny – *Eugene Kittridge*
* Angela Bassett – *Erika Sloane*

## Filmo gamyba
2019 m. sausio mėn. Tom Cruise paskelbė, kad septintas ir aštuntas „Misija: neįmanoma“ serijos filmai bus filmuojami vienas po kito, o Christopher McQuarrie bus abiejų filmų scenaristas ir režisierius. Planai dėl aštuntojo filmo vėliau pasikeitė 2021 m. vasario mėn. Netrukus buvo paskelbti grįžtantys ir nauji filmo komandos nariai, tarp jų – Lorne Balfe, kuris sukūrė muziką dviem kitiems serijos filmams: vėliau jį pakeitė Max Aruj ir Alfie Godfrey. Pagrindiniai filmavimo darbai prasidėjo 2022 m. kovo mėn., bet buvo sustabdyti 2023 m. liepos mėn. dėl SAG-AFTRA streiko. Gamybos darbai atnaujinti 2024 m. kovo mėn. ir baigti tų pačių metų lapkričio mėn. Filmuota Anglijoje, Maltoje, Pietų Afrikoje ir Norvegijoje. Iš pradžių filmas buvo pavadintas „Neįmanoma misija: Mirtinas atpildas. Antra dalis“, tačiau naujas pavadinimas buvo paskelbtas 2024 m. lapkričio mėn. Su 300–400 mln. JAV dolerių biudžetu „Galutinis atpildas“ yra vienas iš brangiausių kada nors sukurtų filmų.

## Atsiliepimai
Recenzijų suvestinėje „Rotten Tomatoes“ 80 % iš 390 kritikų atsiliepimų yra teigiami. „Metacritic“, kuri naudoja svertinį vidurkį, remdamasi 57 kritikais, filmui skyrė 67 balus iš 100 galimų, o tai reiškia, kad vertinimai yra „iš esmės palankūs“.

## Nuorodos
* 
* 
* 
## Išnašos
Isaac Barry Ojumah

**Aizekas Baris Odžuma** (*Isaac Barry Ojumah*; g. 2001 m. rugpjūčio 28 d.) – Nigerijos futbolininkas, gynėjas. Kai kuriuose šaltiniuose vadinamas **Barry Isaac**.

## Karjera
Kitados priklausė Right2Win Sports Academy (Nigerija). 2022 m. vasarą persikėlė į FC Urartu (Armėnija). Su Jerevano „Urartu“ debiutavo UEFA Konferencijų lygos atrankos turnyre. Armėnijos klubas pirmame etape palaužė Talino „Kalev“ (Estija), o antrame etape nusileido Ostravos „Baník“. I. Ojumah visose keturiose rungtynėse pasirodė startinėje sudėtyje. 2022–2023 m. sezone su FC Urartu iškovojo čempiono titulą.

2024 m. vasario mėn. nuomos pagrindais perleistas West Armenia (Armėnija). 

2025 m. birželio 30 d. pranešta, kad futbolininkas atstovaus Kauno rajono „Hegelmann“ klubui.

2025 m. liepos 5 d. debiutavo A lygos rungtynėse prieš FA Šiauliai. Futbolininkas susitikimą pradėjo ant atsarginių suolelio, o aikštėje pasirodė 80 min. vietoje Carlos Duke. Kauno rajono atstovai nugalėjo varžovus rezultatu 5-2.

## Statistika
; A lygos statistika

Spalvų reikšmės: 
: rungtyniavo A lygoje;

## Išnašos

## Nuorodos
* toplyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive (klubo)
Regina Klepačienė

**Regina Klepačienė** (1956 m. liepos 3 d. – 2018 m. sausio 12 d.) – Lietuvos valstybės tarnautoja, švietimo politikos formuotoja, ilgametė Švietimo ir mokslo ministerijos darbuotoja, švietimo tinklo strategė.

## Biografija
Regina Klepačienė (Norvaišaitė) gimė 1956 m. Liepos 3d., Plungės rajono Vedegėnų kaime, kolūkiečių šeimoje.

1974 m. baigė Rietavo vidurinę mokyklą.

1979 m. baigė Vilniaus valstybinį pedagoginį institutą, kur įgijo "istorijos ir visuomenės mokslo mokytojos ir auklėjamojo darbo metodininkės" specialybę.

Nuo 1979 m. pagal paskyrimą dirbo Klaipėdos rajono Endriejavo vidurinėje mokykloje istorijos ir visuomenės mokslo mokytoja ir auklėjamojo darbo metodininke.

nuo 1981 m. dirbo Klaipėdos rajono Vykdomojo komiteto Švietimo skyriaus Metodinio kabineto metodininke, tuo pat metu - istorijos  mokytoja Klaipėdos rajono Gargždų II-je vidurinėje ir Gribžėnų aštuonmetėje mokyklose.

nuo 1985 m. perkelta dirbti Klaipėdos rajono Dovilų aštuonmetės mokyklos direktoriaus pavaduotoja ir istorijos mokytoja.

nuo 1987 m. dirbo Vilniaus miesto Lenino rajono vykdomojo komiteto Švietimo skyriaus metodininke, inspektore, Metodinio kabineto vedėja, Švietimo skyriaus vedėjo pavaduotoja.

Nuo 1990 m. perkelta į Vilniaus miesto savivaldybės Švietimo skyrių, kur dirbo inspektorės ir metodininkės pareigose.

Nuo 1991-ųjų dirbo Lietuvos Respublikos švietimo ir mokslo ministerijoje, šiose pareigose: vyriausioji inspektorė; ministro pavaduotojo patarėja; Bendrojo ugdymo ir profesinio mokymo departamento Pedagogų rengimo ir kvalifikacijos tobulinimo skyriaus vedėja; Švietimo organizavimo skyriaus vedėja; Švietimo priežiūros skyriaus vedėja; Mokyklų veiklos skyriaus vedėja. 

Regina Klepačienė buvo aktyvi Sajūdietė, talkino Švietimo ir mokslo viceministrei Vaivai Radastai Vėbraitei įgyvendinti jos inicijuotą "mokyklinių autobusų" projektą ir vėliau jį vystė, dalyvavo mokyklų tinklo pertvarkos procesuose, kūrė strategines švietimo planavimo kryptis, bendradarbiavo su savivaldybėmis ir švietimo įstaigomis. 

## Šaltiniai
* LRT.lt: Mirė švietimo tinklo strategė R. Klepačienė
* lrytas.lt: Edukologijos universiteto bendruomenė atsisveikina
* VE.lt: Apie mokyklų tinklo reformą
* Užsitęsusios ministro paieškos daro žalą švietimo sistemai (papildyta)? | tv3.lt
* Dėl valdininkų nesutarimų smurtas liejasi vaikų socializacijos centruose | tv3.lt
* Švietimas - Gargždai
* Mokyklos panašėja į biurokratines įstaigas - Delfi
* MSTP mokyklų lūkesčių išsipildymas
* Lėšos aplenkė Klaipėdą
* Mokyklose ir darželiuose šalta kaip per blokadą - Delfi
* [ISAKYMAS](https://smsm.lrv.lt/uploads/smsm/documents/files/Ministro%20%C4%AFsakymo%20keitimo%20%C4%AFsakymas%20(atsakingi%20asmenys_2015-05-11%20Nr_%20V-524).pdf) "... Dėl 2012–2016 METŲ PROGRAMOS ĮGYVENDINIMO PRIORITETINĖS PRIEMONIŲ..."
* Egzamino užduotis abiturientai sužinojo iš vakaro - Delfi
* Įsakymas dėl Mokinių vežimo tvarkos (003).docx
* Švietimo politika - mokyklos be antrųjų pamainų.
* Pedagogika
* ŠMSM parengė kitų metų egzaminų tvarkaraščių projektą: patikrinimai per atostogas nevyktų - Delfi
*
Viekšnių tiltas

**Viekšnių tiltas** – tiltas per Ventą, stovintis Mažeikių rajono savivaldybėje, Viekšnių mieste,  M. Valančiaus ir Tirkšlių gatvių tęsinyje, kelio  maršrute. Nuo tilto atsiveria senosios miesto dalies ir Šv. Jono Krikštytojo bažnyčios panorama. Priešingame krante įsikūrę Čekai, Užventė, atsišakoja kelias . Aukštupyje įrengtas Viekšnių malūno tvenkinys.

## Istorija

Iki Pirmojo pasaulinio karo per Ventą keldavo plaustas. Ant jo tilpdavo vežimas su arkliais ir keletas žmonių. Abiejuose upės krantuose buvo tilteliai plaustui prisišvartuoti. Plaustininkas iš aplinkinių gyventojų imdavo duoklę, o iš toliau atvykusieji keleiviai atsiskaitydavo pinigais. 1915 m. krašte prasidėjus karui, plausto niekas nebeprižiūrėjo. Keleiviai keldavosi didele valtimi, kurioje tilpdavo 8 ar 9 žmonės. Valtis perplaukdavo upę, judėdama palei nutiestą lyną. Į jį įsikibdavo plaustininkas, taip traukdamas valtį. Dar buvo statomi lieptai, kuriuos nunešdavo pakilęs potvynių vanduo.

Tarpukaryje buvo nutiestas medinis tiltas, kurio atramas nuo pavasarį plukdomų ledų smūgių saugojo pastatyti mediniai skydai. Paskutinis medinis tiltas Viekšniuose buvo pastatytas ant jau naujų gelžbetoninių ledlaužių. Iki šio tilto buvę tiltai buvo statomi ant į Ventos dugną įkaltų stulpų. Griaunant senąjį tiltą tie stulpai buvo nupjauti ir ilgai kyšojo iš vandens, rodydami buvusio tilto vietą greta esamo tilto. Medinis tiltas ant gelžbetoninių atramų stovėjo jau sovietiniais metais. 

1955 m. žemiau malūno pastatytas gelžbetoninis tiltas buvo ilgiausias tiltas Viekšnių krašte. Nurodomi jo duomenys: ilgis – 108,4 m, aukštis – 10,5 m.

Kitais duomenimis, gelžbetoninis tiltas Viekšniuose pastatytas 1965 m. Tai penkių tarpatramių, karpytos sistemos tiltas. Tarpatramių formulė – 16,76+24,95+24,94+24,95+16,76 m, visa perdanga – 108,37 m ilgio. Kraštinės angos perdengtos trumpesnėmis ir žemesnio skerspjūvio sijomis. Viduriniai tarpatramiai perdengti sudurtinėmis sijomis su skersinėmis diafragmomis.

## Šaltiniai

## Nuorodos

* 
* Lietuva senose fotografijose. Medinis tiltas per Ventą į Viekšnių miestelį. 1938 m. *facebook.com*
Michael Bay

**Maiklas Bendžaminas Bėjus** (, g. ) – amerikiečių kino režisierius ir prodiuseris.

Labiausiai žinomas dėl didelio biudžeto veiksmo filmų su stilistine kinematografija ir vaizdais bei plačiu specialiųjų efektų naudojimu, įskaitant dažnus sprogimų vaizdavimus. Jis režisavo tokius filmus kaip „Pašėlę vyrukai“ (1995 m.) ir jo tęsinį „Pašėlę vyrukai 2“ (2003 m.), „Uola“ (1996 m.), „Armagedonas“ (1998 m.), „Perl Harboras“ (2001 m.), pirmuosius penkis filmus iš „Transformerių“ serijos, „13 valandų: slaptieji Bengazio kariai“ (2016 m.), „Slaptasis šešetukas“ (2019 m.) ir „Greitoji pagalba“ (2022 m.).

Bėjaus filmai visame pasaulyje uždirbo daugiau nei 6,6 milijardo JAV dolerių, todėl jis yra ketvirtas komerciškai sėkmingiausias režisierius kino istorijoje. Yra vienas iš „Platinum Dunes“ įkūrėjų, prodiuserinės kompanijos, kuri kuria siaubo filmus, tarp kurių – „Kruvinosios skerdynės Teksase“ (2003 m.), „Amitvilio košmaras“ (2005 m.), „Pakeleivis“ (2007 m.), „Penktadienis, 13-oji“ (2009 m.) ir „Košmaras Guobų gatvėje“ (2010 m.).

## Filmografija
### Filmai

## Išnašos
Ledynų įlanka

**Ledynų įlanka** () – Ramiojo vandenyno įlanka, įsiterpianti į pietrytinės Aliaskos (JAV) krantus. Yra apie 80 km ilgio ir driekiasi apie 160 km į šiaurės vakarus nuo Džuno. Prasideda į šiaurę nuo Čičiagovo salos. Įlanka fjordo tipo, su daug mažesnių įlankų ir salų. Ledynų įlanka pasižymi vaizdingais kraštovaizdžiais ir patenka į Ledynų įlankos nacionalinį parką (UNESCO pasaulio paveldo objektas). Į įlanką nuo Šv. Elijo kalnų šlaitų (Šv. Elijo kalnagūbrio rytuose ir Fervederio kalnagūbrio vakaruose) leidžiasi ledynai. Jie, pasiekę vandens paviršių, sudaro ledo sienas ir skardžius. Bemiškėse įlankos pakrantėse gausiai peri vandens paukščiai.


Entering Glacier Bay Alaska - Flickr - gailhampshire.jpg|Įplaukimas į Ledynų įlanką
Glacier Bay (7783989496).jpg|Ledynas, besileidžiantis įlankon
Glacierbay1 (7283094026).jpg|Ledynų įlanka
Aerial view of the Beardslee Islands (e3ffd22f-0cc4-4d93-a322-f1e9cbfba66d).jpg|Berdsli salos Ledynų įlankoje


## Šaltiniai
Aniakčako nacionalinis paminklas

**Aniakčako nacionalinis paminklas ir draustinis** () – saugoma gamtos teritorija Jungtinėse Amerikos Valstijose, pietvakarių Aliaskoje, Aliaskos pusiasalio pietinėje dalyje, 720 km į pietus nuo Ankoridžo. Nacionalinis paminklas nuo 1978 m., o 1980 m. pakeistos ribos ir suteiktas draustinio statusas. Nacionalinis paminklas užima 554 km², o nacionalinis draustinis – dar 1878 km².

Aniakčako nacionalinis paminklas susitelkęs apie Aniakčako kalderą – Aleutų kalnagūbrio ugnikalnį, kurio išsiveržimas paskutinį kartą įvyko 1931 m. Krateris yra apie 10 km skersmens, yra lavos laukų, cilindriškų kūgių, o kalderos dugne telkšo Siurpraizo ežeras. Per 450 m gylio lūžį iš ežero išteka Aniakčako upė.

Saugoma teritorija pasiekiama akvaplanais, Aniakčako upe (kuri paskelbta nacionaline laukine upe) plaukiojama pripučiamais plaustais.


Map of four Alaskan National Parks.gif|Nacionaliniai parkai ir draustiniai Aliaskos pusiasalio šiaurėje
Ania caldera 1150504471 45 3.jpg|Aniakčako kaldera su Siurpraizo ežeru
Bolshoi Dome on the edge of Surprise Lake in Aniakchak Caldera 2 (16317774240).jpg|Bolšojaus kūgis ir užšalęs Siurpraizo ežeras
Iron Springs at Surprise Lake.PNG|Geležingos versmės Siurpraizo ežere


## Šaltiniai
Sėmenos slėnio geležinkelio viadukas

:: *Apie kelių viaduką žr. [[Sėmenos slėnio viadukas]]*

**Sėmenos slėnio geležinkelio viadukas** – Palemono–Jiesios geležinkelio ruožo viadukas Kaune, Zuikinės rajone, 1,1 km į pietvakarius nuo Kauno hidroelektrinės tilto, 370 m į rytus nuo miesto pietrytinio aplinkkelio . Pastatytas tiesiant geležinkelį ir tiltą per hidroelektrinės užtvanką. Patiltėje, įkalnėje su posūkiu nutiestas Vaišvydavos plentas. Žemiau viaduko, slėnyje prateka Sėmenos upelis. Kraštovaizdis išsiskiria banguotu reljefu, statinio prieigose geležinkelis nutiestas aukštais pylimais.

Viadukas stovi Kauno HE – Jiesios geležinkelio stoties tarpstotyje, maždaug 3,7 km ruože su 1520 mm vėžės vienkeliu, kertančiu hidroelektrinę. Ateityje numatoma kelią papildyti 1435 mm pločio vėžėmis.

Viadukas trijų tarpatramių, apie 84 m ilgio. Perdangą laiko tėjinio skerspjūvio gelžbetoninės sijos. Ant monolitinės gelžbetoninės plokštės nutiesti pabėgiai su viena geležinkelio vėže, įrengti šalitilčiai techniniam praėjimui. Po perdanga nutiestos komunikacijos ir metalinių konstrukcijų techninio aptarnavimo tilteliai. Viaduką remia monolitiniai stačiakampiai taurai ir užpiltiniai ramtai, apsaugoti sutvirtintais žemių kūgiais.

## Šaltiniai
Čugačo kalnai

**Čugačo kalnai** () – kalnai Jungtinėse Amerikos Valstijose, Aliaskos valstijos pietuose, į rytus nuo Ankoridžo; Šiaurės Amerikos Kordiljerų dalis. Tęsiasi apie 500 km nuo Turnageno Šakos įlankos (Kuko įlankos dalis) iki Jakatagos kyšulio. Daug viršūnių iškyla virš 3400 m, didžiausias aukštis 4016 m (Markuso Beikerio kalnas). Aukštutiniuose šlaituose amžinasis sniegas ir ledynai; didžiausi ledynai (Beringo, Kolumbijos) slenka iki pat Ramiojo vandenyno Aliaskos įlankos. Yra vario rūdos telkinių.

Pietiniai Čugačo kalnų šlaitai saugomi kaip Čugačo nacionalinis miškas, rytuose dalis kalnų patenka į Vrangelio-Šv. Elijo nacionalinį parką.

Čugačo kalnuose populiarius slidinėjimas, žygiavimas, kelionės dviračiais. Už 65 km į rytus nuo Ankoridžo prasideda Gleno Alpių žygių takas.

Kalnai pavadinti pagal vieną iš alutikų (Ramiojo vandenyno jupikų) grupę čugačus.


Chugach Mountains aerial.jpg|Čugačo kalnai iš aukštai
Glacier Race Track.jpg|Matanuskos ledynas
Granite Range of the Chugach Mountains (39319185374).jpg|Čugačo kalnų Granitinis kalnagūbris
Mount Magnificent, Alaska.jpg|Čugačo kalnai, kylantys už Ankoridžo


## Šaltiniai
Fervederio kalnas

**Fervederio kalnas** (, ) – kalnas Šiaurės Amerikoje, Šv. Elijo kalnuose, Fervederio kalnagūbryje, iškilęs ties Jungtinių Amerikos Valstijų (Aliaskos) ir Kanados (Britų Kolumbijos) siena. Aukščiausias taškas Britų Kolumbijoje (4671 m). Kanados dalis patenka į Tatšenšinio–Alseko provincinį parką, Aliaskos dalis – į Ledynų Įlankos nacionalinį parką.

Kalnui pavadinimą 1778 m. suteikė britų kapitonas Džeimsas Kukas, kai plaukdamas pakrante netoli kalno džiaugėsi neįprastai geromis oro sąlygomis (*fair weather* – „giedrà, vaiskus oras“). 1931 m. (po nesėkmingo bandymo 1926 m.) pirmieji į kalną įkopė amerikiečių alpinistai Alenas Karpė (*Allen Carpé*) ir Terisas Muras (*Terris Moore*).

## Šaltiniai